
Dávid és Góliát

Cím: Dávid és Góliát
Műfaj: szoborinstalláció
Anyag: fa és vályog

Készült: 2014
Régóta foglalkoztat, hogy egy plasztikán belül több különböző matéria kölcsönhatása hogyan befolyásolhatja az egyes anyagok jelképtartalmát, a fogalmi jelentésváltozás, az átlényegülés hogyan történhet meg konkrét ábrázolás nélkül. Emellett fontos számomra a formaalakítás közvetlen célirányossága, az abból adódó gondolatközvetítés lehetősége, így pl. a népi tárgy- és eszközkészítő kézműves technika alkalmazhatósága. Úgy érzem, hogy egyfajta dualista látásmód egyre ösztönösebb kifejezési formája kezd kikristályosodni munkáimban: anyagok és formák ellentétei találkoznak, s ezek formai és tartalmi kontrasztjai adják plasztikáim mondanivalóját. Tartalmilag olyan működő szimbólumok létrehozásán fáradozom, melyek egyfajta örök vívódást, harcot mintáznak, s a belső tartalmak, ill. az őket be- vagy eltakaró felszín közötti feszültségről szólnak.
Góliát című szoborinstallációmban a vályog formátlan tömege küzd az őt beszorítani igyekvő faszerkezettel, melyben a nagyipari igénytelen formaalkotás ötvöződik a paraszt barokkot idéző kézműves precizitással. Tekinthetjük a faszerkezetet a tudat, a racionalitás, a civilizáció struktúrájának, míg a formátlan, amorf vályog a tudatalattit, az irracionálisat, a civilizálatlant szimbolizálja ebben az összefüggésben. A szállíthatóság kedvéért szét- és összeszerelhető installáció- formai megközelítésben- az anyag-és léptékválasztás kérdésével foglalkozik.



